На основу члана 20. Закона о локалној самоуправи („Службени гласник РС“ број 129/2007, 83/2014-др. Закон, 101/2016-др закон и 47/2018), члана 21.Статута Града Ниша („Службени лист Града Ниша“ бр.88/2008 и 143/2016), члана 13 ст.4 и члана 17. Закона о улагањима („Службени гласник РС“, број 89/15), Скупштина Града Ниша,

дана \_\_\_\_\_\_\_\_\_2018.године доноси

I ИЗМЕНУ И ДОПУНУ ПРОГРАМА ЛОКАЛНОГ ЕКОНОМСКОГ РАЗВОЈА ГРАДА НИША  ЗА 2018. ГОДИНУ

I

У Програму локалног економског развоја Града Ниша за 2018. Годину („Службени лист Града Ниша“ број 66/18) у поглављу V СРЕДСТВА ЗА РЕАЛИЗАЦИЈУ МЕРА у ставу 2, алинеја 1, иза речи 40.000.000,00 динара, додају се речи: с тим да Град Ниш задржава право да у току реализације Програма локалног економског развоја Града Ниша за 2018. годину, врши прерасподелу средстава предвиђених за реализацију наведених мера, у случају недовољног односно повећаног интересовања по мерама, на основу решења Градског већа, у оквиру средстава предвиђених Буџетом Града Ниша, а на предлог Канцеларије за локални економски развој и пројекте.

II

I Измену и допуну Програма локалног економског развоја Града Ниша за 2018. годину објавити у „Службеном листу Града Ниша“.

Број:

У Нишу, \_\_\_\_\_\_\_\_\_\_\_\_

**СКУПШТИНА ГРАДА НИША**

 Председник

 Мр Раде Рајковић

 **О б р а з л о ж е њ е**

Програмом локалног економског развоја Града Ниша за 2018. годину, број 06-766/2018-21-02 (''Сл. лист Града Ниша'', бр. 66/18) за реализацију пет мера предвиђено је укупно 28.000.000,00 динара:

1. Мера Интернационализација MMСПП – 3.000.000,00 динара;

2. Мера Интернационализација удружења и привредних асоцијација – 4.000.000,00 динара;

3. Мера Унапређење конкурентности ММСПП – 10.000.000,00 динара;

4. Мера Унапређење конкурентности Start up центра и Coworking простора – 5.000.000,00 динара;

5.Мера Унапређење сарадње привреде и научно – образовних институција – 6.000.000,00 динара.

Јавним позивом за доделу подстицајних средстава у оквиру реализације Програма локалног економског развоја Града Ниша за 2018. годину, број 3044/2018-01 расписаним 09.08.2018.године, предвиђено је да ће прво отварање понуда бити 15 дана након објављивања јавног позива, a затим ће Комисија за доделу финансијских средстава, која је формирана решењем Градоначелника број 3046/2018-01 од 09.08.2018.године, на сваких 15 дана, сукцесивно одлучивати до истека рока.

Решењем о додели средстава, бр.1099-10/2018-03, које је Градско веће донело 11.09.2018. године, укупно 16 подносиоца пријава (ММСПП, кластера, удружења и научно образовних институција), је добило бесповратна средства за пријаве пристигле у првом кругу (од 09.08.2018. до 24.08.2018. године).

У периоду од 25.08. - 01.10.2018. године укупно је стигло 116 благовремених пријава. Комисија је констатовала да 30 подносиоца пријава не испуњава услове по јавном позиву или су поднели непотпуну или неодговарајућу документацију.

Комисија је сагласно својим овлашћењима, донела Препоруку бр. 754-12/2018-25 дана 30.10.2018.године о додели бесповратних средстава у виду државне помоћи мале вредности за 57 подносиоца пријава (пристиглих у периоду од 25.08. - 01.10.2018. године).

Комисија је констатовала да **за 29 подносиоца пријава, који испуњавају све критеријуме, недостаје средстава,** тј.за 2 мере недостаје укупно 7.503.767,37 динара, и то:

- за Меру Унапређење конкурентности ММСПП – 5.678.745,37 динара и

- за Меру Унапређење сарадње привреде и научно – образовних институција – 1.825.022,00 динара.

Истовремено, за 3 мере остаје неутрошено укупно 5.619.473,86 динара и то:

- за Меру Интернационализација MMСПП – 1.427.935,86 динара

- за Меру Интернационализација удружења и привредних асоцијација – 491.538,00 динара

- за Меру Унапређење конкурентности Start up центра и Coworking простора – 3.700.000,00 динара.

Привредно економски савет Града Ниша је, на седници одржаној дана 22.10.2018.годнине, разматрао Информацију о току реализације Програма и донео Иницијативу бр. 249-2/2018-25, којом би се омогућио пренос неутрошених предвиђених средстава са мера у оквиру којих није било довољно пријава, на мере код којих је било знатно више пријава, које испуњавају критеријуме али недостају средства. Иницијатива је упућена Градоначелнику и Градском већу.

Предложена прерасподела неће утицати на буџет Града Ниша и односи се искључиво на износ средстава предвиђених Буџетом Града Ниша и Програмом локалног економског развоја Града Ниша за 2018.годину (позиција 398, економска класификација 454 ''Субвенције приватним предузећима'').

 У складу са општим циљем спровођења програмских мера локалног економског развоја, сматрамо оправданим предложене I Измене и допуне Програма локалног економског развоја Града Ниша за 2018. годину, које су у свему у складу са важећим прописима о финансијама и контроли државне помоћи. Наиме, на начин предложен у I Изменама и допунама Програма локалног економског развоја Града Ниша за 2018.годину, омогућила би се реализација опредељених буџетских средстава за мере локалног економског развоја за које постоји веће интересовање и чији се подносиоци пријава налазе на листама за доделу државне помоћи и то за: Меру Унапређење конкурентности ММСПП и Меру Унапређење сарадње привреде и научно – образовних институција.

НАЧЕЛНИК

 др Милан Ранђеловић